بیرلشمیش میللت‌لر تشکیلاتی (بمت) موناقیشه‌نین داوام ائتدیگی سودان-دا 4،3 میلیون‌دان چوخ اینسانین مجبوری کؤچکون وضعیتینه دوشدوگونو آچیقلاییب.
بیرلشمیش میللت‌لر تشکیلاتی‌نین قاچقین‌لار عالی کمیسارلیغی‌نین سؤزچوسو ویلیام اسپیندلر بمت-نین ژنوده‌کی اوفی‌سینده کئچیردیگی هفته‌لیک مطبوعات کنفرانسیندا سودان اوردوسو ایله حکومتین عصیانچی اعلان ائتدیگی خصوصی قوه‌لر آراسیندا آوریلین 15-دن اعتباراً داوام ائدن وطنداش محاربه‌سینی قیمتلندیریب.
"سودان-دا موناقیشه باشلایان‌دان بری 4،3 میلیون اینسان مجبوری کؤچکون وضعیتینه دوشوب. بو رقمه قونشو اؤلکه‌لره گئدن 900 میندن چوخ قاچقین و گونئی سودانا قاییتماق مجبوریتینده قالان 195 مین گونئی سودان-‌لی داخیل‌دیر. موناقیشه‌لرین باشلادیغی گون‌دن اعتباراً 3،2 میلیون‌دان چوخ سودان‌لی اؤلکه داخیلینده مجبوری کؤچکون وضعیتینه دوشوب.
ویلیام اسپیندلر بو وضعیتین داوام ائدجگی تقدیرده سودان و قونشو اؤلکه‌لرده‌کی ایزدیهامین آرتاجاغینی بیلدیریب.
دونیا ساغلیق تشکیلاتی‌نین سؤزچوسو مارگارت هریس سودان‌داکی موناقیشه‌لرین اینسان‌لارین حیاتینا و ساغلام‌لیغینا داغیدیجی تأثیر گؤستردیگینه دقت چکیب.
"موناقیشه‌دن ان چوخ ضرر چکمیش بؤلگه‌لرده‌کی خسته‌خانا‌لارین تخمینن 67 فایزی فعالیتینی دایاندیریب. دونیا ساغلیق تشکیلاتی موناقیشه باشلایان‌دان بری ساغلام‌لیق مرکزلرینه قارشی 53 هوجومو تصدیقله‌ییب. بو هوجوم‌لار 11 نفرین اؤلومونه، 38 نفرین یارالانماسینا سبب اولوب،-دئیه مارگارت هریس قئید ائدیب.
سودان-دا قیزیلجا، مالاریا و دنگی قیزدیرماسی کیمی داوام ائدن اپیدمی لرین ا‌لاری پیس‌لشن ساغلیق سیستمی سببیندن ایداره ائتمکده چتین‌لیک یاشادیق‌لارینی وورغولایان هریس اؤلکه‌نین 40 فایزی‌نین آجلیقلا اوزلشدیگینی بیلدیریب.
آوریلین 15-ده سحر ساعات‌لاریندا سودانین پایتاختی خارطوم-دا و دیگر شهرلرینده سودان اوردوسو ایله چئویک رئاکسیا قوه لری آراسیندا سلاح‌لی توققوشما‌لار باشلاییب.
قارشیدورما‌لار نتیجه‌سینده اکثریتی سیویل اولماقلا 3000-دن چوخ اینسان هلاک اولوب، اون مین‌لرله اینسان یارالانیب.
